text: Politi: Vi har flere opgaver end vi har timer
  26 september 2016 kl. 13.06
  Nogle sager må ligge lidt længere. Det er virkeligheden på grund af overarbejde, siger politiinspektør. 
  For et år siden havde de travlt. Og nu løber de endnu stærkere. Nye tal fra Rigspolitiet viser, at politiet i TV SYDs sendeområde har en stor del overarbejde stående på kontoen.
  - Det ser desværre sådan ud, at der stadig er en del overarbejde, siger Steen Edeling, politiinspektør hos Sydøstjyllands Politi til TV SYD.
  Værst ser det ud hos Sydøstjyllands Politi, som fra juli 2015 til juli 2016 har haft 45.070 timers overarbejde - en stigning på 26,9 procent i forhold til sidste år.
  - Det er et udtryk for, at vi har flere opgaver end vi har mandetimer, så fremadrettet må vi jo kigge på, hvordan vi kan få tingene til at hænge endnu bedre sammen, siger Steen Edeling.
  Det betyder, at nogle opgaver bliver liggende lidt længere i sagsbunken, før politiet gør noget ved det.
  - Vi gør noget ved det hele, men det er klart, at vi bliver nødt til at se på sagsbunkerne for at finde ud af, om nogle sager kan tåle at ligge lidt længere, forklarer politiinspektøren.
  